CELEX: 
Language: hu
Date: 2021-06-02 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 648/2012/EU rendeletnek a tőzsdén kívüli származtatott ügyletekre vonatkozó elszámolási szolgáltatások kereskedelmi feltételeinek a tisztességesség, az észszerűség, a megkülönböztetésmentesség és az átláthatóság követelményének való megfelelőségét meghatározó feltételek tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU rendeletet
                  1
                (a továbbiakban: EMIR) 2019. május 20-án módosította az (EU) 2019/834 rendelet
                  2
                (a továbbiakban: EMIR Refit).
            
            
               Az EMIR Refit arra vonatkozó kötelezettséget vezetett be, hogy a közvetlenül vagy közvetetten elszámolási szolgáltatásokat nyújtó klíringtagoknak és ügyfeleknek (a továbbiakban: elszámolási szolgáltatók) az említett szolgáltatásokat tisztességes, észszerű, megkülönböztetésmentes és átlátható kereskedelmi feltételekkel (FRANDT) kell nyújtaniuk
                  3
               . A cél az elszámolási szolgáltatásokhoz való hozzáférés elősegítése a szerződő felek számára, különösen pedig azok számára, amelyek tevékenységi volumene korlátozott a tőzsdén kívüli származtatott ügyletek piacán és nehézségekkel szembesülnek a központi elszámoláshoz való hozzáférés terén, akár klíringtag ügyfeleként, akár közvetett elszámolási megállapodások révén. A FRANDT-feltételek alkalmazására vonatkozó követelmények nem vezethetnek árszabályozáshoz, illetve nem keletkeztethetnek szerződéskötési kötelezettséget, továbbá az elszámolási szolgáltatók jogosultak ellenőrizni a kínált elszámolási szolgáltatással kapcsolatos kockázatokat, mint például a partnerkockázatokat
                  4
               . A FRANDT-feltételek alkalmazásának követelménye 2021. június 18-tól alkalmazandó
                  5
               .
            
            
               Az EMIR Refit felhatalmazza
                  6
                a Bizottságot felhatalmazáson alapuló jogi aktus elfogadására, amely meghatározza azokat a feltételeket, amelyek mellett az elszámolási szolgáltatók elszámolási szolgáltatásainak kereskedelmi feltételei FRANDT-feltételeknek tekinthetők a következők alapján: a) a tisztességességre és átláthatóságra vonatkozó követelmények a díjak, az árak és az árengedmények, valamint az árjegyzékre vonatkozó egyéb általános szerződéses feltételek tekintetében, az egyes partnerekkel kötött egyedi szerződéses megállapodásokra vonatkozó titoktartás sérelme nélkül; b) tényezők, amelyek olyan észszerűnek tekinthető kereskedelmi feltételeket jelentenek, amelyekkel biztosítható, hogy elfogulatlan és észszerű szerződéses megállapodások jöjjenek létre; c) követelmények, amelyek a kapcsolódó költségekre és a kockázatokra figyelemmel megkönnyítik az elszámolási szolgáltatások tisztességes és megkülönböztetésmentes biztosítását annak érdekében, hogy a felszámított árak a költségekhez, a kockázatokhoz és az előnyökhöz viszonyítottan arányosak legyenek; és d) a klíringtaggal vagy az ügyféllel szembeni, az általa kínált elszámolási szolgáltatásokhoz kapcsolódó kockázatkezelési kritériumok.
            
            
               A felhatalmazáson alapuló jogi aktust az EMIR 82. cikkével és az Európai Unió működéséről szóló szerződés 290. cikkével összhangban kell elfogadni.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Eljárási kérdések
            
            
               2019. június 26-án a Bizottság kikérte az Európai Értékpapírpiaci Hatóság (ESMA) véleményét (a továbbiakban: szakvélemény) az EMIR 4. cikke (3a) bekezdésének harmadik albekezdése alapján elfogadandó, felhatalmazáson alapuló bizottsági jogi aktussal kapcsolatban, amely meghatározza azokat a feltételeket, amelyek mellett az elszámolási szolgáltatók elszámolási szolgáltatásaira vonatkozó kereskedelmi feltételek FRANDT-feltételeknek tekinthetők.
            
            
               Az ESMA 2019. október 3. és december 2. között nyilvános konzultációt folytatott szakvéleményének tervezetéről. Az ESMA 19 választ kapott, amelyek közül hármat bizalmasan kezel. A válaszok betekinthető változatát az ESMA közzétette a honlapján
                  7
               . Az ESMA 2020. június 2-án fogadta el végleges szakvéleményét.
            
            
               2020. október 26. és november 9. között a Bizottság írásbeli konzultációt folytatott az Európai Értékpapír-bizottság szakértői csoportjával (a továbbiakban: EGESC) e felhatalmazáson alapuló jogi aktus előzetes tartalmáról. A Bizottsághoz nyolc válasz érkezett a tagállamoktól.
            
            
               A felhatalmazáson alapuló jogi aktus tervezete 2021. március 10. és április 7. között nyilvánosan elérhető volt észrevételezés céljából. A Bizottság 13 érdekelt féltől kapott visszajelzést.
            
            
               Az érdekelt felek álláspontja
            
            
               Az érdekelt felek általában támogatták a FRANDT-feltételek alkalmazására vonatkozó követelmény mögöttes célját, azaz a tőzsdén kívüli származtatott ügyletek elszámolásához való hozzáférés javítását. Azon feltételek tekintetében azonban, amelyek alapján a kereskedelmi feltételek FRANDT-feltételeknek tekinthetők, az érdekelt felek két csoportra oszthatók.
            
            
               Egyfelől az egyik csoportban (a főként az ügyfelek által képviselt) érdekelt felek általában támogatták a felhatalmazáson alapuló jogi aktust, amely átfogó és részletes követelményeket tartalmaz annak biztosítására, hogy az elszámolási szolgáltatók egységesen alkalmazzák a szabályokat, különösen a kisebb ügyfelek esetében. Másfelől (a főként elszámolási szolgáltatók által képviselt) néhány érdekelt fél általában azon a véleményen volt, hogy egy túlságosan részletes felhatalmazáson alapuló jogi aktus az elszámolási szolgáltatások nyújtását veszteségessé teheti, nem lenne alkalmazható az ilyen szolgáltatásnyújtás valamennyi lehetséges esetére, és lehetetlenné tenné a kockázatkezelést. Ez viszont növelné a koncentrációt és korlátozottabb kínálatot eredményezne, ami nem segítené a kisebb ügyfeleket az elszámolási szolgáltatásokhoz való hozzáférésben.
            
            
               Az EGESC-vel folytatott konzultációra válaszoló tagállamok általában támogatták a Bizottság által javasolt megközelítést.
            
            
               Alkalmazási kör
            
            
               Néhány érdekelt fél amellett érvelt, hogy a FRANDT-feltételek alkalmazásának kötelezettsége korlátozott legyen, és csak az EMIR szerinti kötelező elszámolás alá eső ügyletekre terjedjen ki. Más érdekelt felek azon a véleményen voltak, hogy a szélesebb körű alkalmazással elkerülhető lenne a szolgáltatások mesterséges felosztása és ösztönözné az önkéntes elszámolást. Néhány érdekelt fél azzal érvelt, hogy a FRANDT-feltételek alkalmazásának kötelezővé tételét az uniós központi szerződő feleknél történő elszámolásra kellene korlátozni és nem kellene alkalmazni az elismert nem uniós központi szerződő feleknél történő elszámolásra.
            
            
               Összeférhetetlenség
            
         
         
            
               Néhány érdekelt fél szerint a felhatalmazáson alapuló jogi aktusban részletesebben meg kell határozni az EMIR 4. cikkének (3a) bekezdésében foglalt összeférhetetlenségi szabályokat, egyrészt arra vonatkozóan, hogy az elszámolási szolgáltató kereskedési egységének alkalmazottai ne avatkozhassanak be az elszámolási egységben hozott döntésekbe, másrészt pedig arra vonatkozóan, hogy az elszámolási szolgáltatóknak hogyan kell dokumentálniuk az említett szabályoknak való megfelelést.
            
            
               A kereskedelmi feltételek átláthatósága és az ügyfélfogadási folyamat
            
            
               Egyes érdekelt felek támogatták azt az elképzelést, hogy az elszámolási szolgáltatók kötelezően hozzák nyilvánosságra a különböző díjakat ügyfélkategóriák alapján, ami növeli az elszámolási szolgáltatók ajánlatainak átláthatóságát és elősegíti azok összehasonlíthatóságát. Más érdekelt felek azzal érveltek, hogy az ilyen közzététel nem lenne célravezető, mivel a gyakorlatban a díjakat minden egyes ügyfélre eseti alapon határozzák meg. Számos érdekelt fél hangsúlyozta, hogy az EMIR és a 2014/65/EU irányelv
                  8
                (a továbbiakban: MiFID II irányelv) már előírja bizonyos elszámolási szolgáltatóknak a költségek és díjak nyilvánosságra hozatalát. Azzal érveltek, hogy a felhatalmazáson alapuló jogi aktusnak ezekre a követelményekre kell épülnie, és azokhoz képest hozzáadott értéket kell nyújtania.
            
            
               A szerződéses feltételekről való megegyezéshez vezető folyamatot, valamint az elszámolási szolgáltatások operatív folyamatainak létrehozását (ügyfélfogadási folyamat) illetően néhány érdekelt fél határozottan ellenezte az ügyfélfogadási folyamatot részleteiben leíró külön weboldal létrehozását előíró kötelezettséget, ugyanakkor az érdekelt felek többsége egyetért abban, hogy az elszámolási szolgáltatók meglévő weboldalán közzétett általános leírás előnyös lenne és növelné az átláthatóságot.
            
            
               Néhány érdekelt fél üdvözölte a strukturált ügyfélfogadási folyamat ötletét, amely három standardizált lépésből áll (i. ajánlatkérés; ii. ajánlat; és iii. megállapodás), és véleményük szerint növelné az átláthatóságot és a kiszámíthatóságot. Mások kifogásolták, hogy az ilyen strukturált lépések nem tükrözik a tárgyalások valóságát, és gyengítené azokat. Amellett, hogy egyetértettek azzal, hogy a standardizált ajánlatkérés segítené a kisebb ügyfeleket, úgy érveltek, hogy annak használatát nem kellene kötelezővé tenni, mivel egyes ügyfelek inkább saját, igényeikhez igazított ajánlatkérési dokumentumot használnak. Az ilyen ügyfelek esetében a strukturált ügyfélfogadási folyamat követésére vonatkozó kötelezettség további szabályozási terhet jelentene.
            
            
               Kockázatértékelési kritériumok
            
            
               Néhány érdekelt fél aggodalmát fejezte ki amiatt, hogy a kockázatértékelés részleteinek ügyfeleknek történő közzététele korlátozhatja az elszámolási szolgáltatók kockázatkezelési képességét. Más érdekelt felek támogatták a részletes közzétételre vonatkozó követelményt, hogy az ügyfelek jobban megérthessék, hogyan alkalmazandó rájuk a kockázatértékelés. Néhány érdekelt fél hangsúlyozta, hogy a MiFID II irányelv már előírja bizonyos elszámolási szolgáltatók számára az ügyfelek kockázatértékelését, és azzal érvelt, hogy a felhatalmazáson alapuló jogi aktusnak erre a követelményre kell épülnie. Néhány érdekelt fél szerint előfordulhat, hogy az elszámolási szolgáltatók szabályozási vagy titoktartási okokból nem teszik közzé az értékelés eredményének részleteit.
            
            
               Díjak és áthárított költségek
            
            
               Néhány érdekelt fél azzal érvelt, hogy az elszámolási szolgáltatóknak nem szabad megengedni, hogy a garanciaalaphoz való hozzájárulásokat vagy a szanálási eszközök alkalmazásának negatív következményeit áthárítsák az ügyfelekre, mivel ez aláássa a klíringtag mint kockázatvállaló szerepét. Néhány érdekelt fél érvelése szerint méltánytalan, hogy az ügyfeleknek nem áll jogában követeléssel élni az elszámolási szolgáltatókkal szemben azok nemteljesítése esetén, és rámutattak arra, hogy az ilyen jogokat általában korlátozzák a szerződéses feltételek.
            
            
               A megállapodások szerkezete
            
            
               Különböző érdekelt felek azzal érveltek, hogy nem léteznek mintaszerződések, ugyanakkor ellenezték a szakmai szövetségek, például a Futures Industry Association (FIA) vagy a Csereügyletek és Derivatívák Nemzetközi Társasága (ISDA) által kidolgozott szabványos dokumentumok nyilvánosságra hozatalát. Más érdekelt felek azzal érveltek, hogy a szakmai szövetségek által kidolgozandó függelékekkel vagy mellékletekkel kiegészített (és a kereskedési megállapodások szerkezetét követő) mintaszerződések használatára való áttérés hasznos lenne, és hozzájárulhatna a jelenleg hosszadalmas, egyedi és összetett tárgyalások lerövidítéséhez, továbbá megkönnyítené az összehasonlíthatóságot. Ugyanakkor néhány érdekelt fél megemlítette, hogy a mintaszerződések főként a bankszektorban működő szervezetek számára készülnek, és nem veszik figyelembe más ügyfelek, például az eszközkezelők jellemzőit.
            
            
               Szerződéses feltételek
            
            
               Néhány érdekelt véleménye szerint a szerződéses feltételekkel kapcsolatos előíró követelmények csökkentenék az elszámolási szolgáltatók kockázatkezelési képességét anélkül, hogy ténylegesen megkönnyítenék az elszámolási szolgáltatásokhoz való hozzáférést. Mások több olyan szerződéses feltételt azonosítottak, amelyekkel felhatalmazáson alapuló jogi aktusnak kell foglalkoznia. Néhány érdekelt fél rámutatott arra, hogy nem kiszámítható, hogy az elszámolási szolgáltatók elfogadják-e az ügyletek elszámolására irányuló kérelmeket (a továbbiakban: elszámolási megbízások). Azt is megjegyezték, hogy az elszámolási szolgáltatóknak általában jogában áll mérlegelni az elszámolás felfüggesztését, az ügyfélpozíciók felszámolását, megszüntetését vagy lezárását, és ez a jog nem korlátozódik a nemteljesítési forgatókönyvekre, figyelmen kívül hagyva az ügyfelek számára szükséges folytonosságot.
            
            
               Felmondási idők
            
            
               Néhány érdekelt fél határozottan ellenezte a legalább hat hónapos felmondási idő alkalmazását, és azzal érvelt, hogy az súlyosan károsítaná az elszámolási szolgáltató kockázatkezelési képességét. Azzal is érveltek, hogy az ilyen minimális felmondási idő ellentétes lenne azzal az elvvel, hogy a FRANDT-feltételek alkalmazására vonatkozó kötelezettség nem jelenthet szerződéskötési kötelezettséget. Mások azzal érveltek, hogy különösen a korlátozott elszámolási volumenű kisebb ügyfelek számára nehézséget okozhat, hogy szerződésük felmondása esetén megállapodást kössenek egy új elszámolási szolgáltatóval. Ezért hat hónapos felmondási időt tartanának helyénvalónak, mivel az növelné a kiszámíthatóságot és elkerülhetővé tenné azokat a helyzeteket, amikor az ügyfelek elszámolási szolgáltató nélkül maradnak.
            
            
               Informatikai követelmények és adatformátum
            
            
               Néhány érdekelt fél kezdettől fogva vitatta azt az elképzelést, hogy az informatikai követelmények akadályoznák az elszámolási szolgáltatásokhoz való hozzáférést. Ezzel szemben azzal érveltek, hogy az egyszerűsített informatikai megoldások az elszámolási szolgáltató versenyképes ajánlatának részét képezik, és az ügyfelek gyakran konkrét (pl. az ügyfél rendszereihez kapcsolódó) informatikai megoldásokat kérnek. Más érdekelt felek támogatták az informatikai követelmények nyilvánosságra hozatalára vonatkozó követelményt, megjegyezve, hogy az elszámolási szolgáltatók (és a központi szerződő felek) különböző informatikai megoldásai gyakran költséges manuális feldolgozást vagy saját informatikai megoldások kidolgozását teszik szükségessé az elszámolási szolgáltatók és a központi szerződő felek által szolgáltatott adatok összeegyeztetése céljából.
            
            
               3.HATÁSVIZSGÁLAT
            
            
               Az EMIR 4. cikke (3a) bekezdésének harmadik albekezdésével összhangban a Bizottság felhatalmazást kapott azon feltételek meghatározására, amelyek mellett az elszámolási szolgáltatók elszámolási szolgáltatásaira vonatkozó kereskedelmi feltételek FRANDT-feltételeknek tekinthetők.
            
            
               A Bizottság teljes mértékben figyelembe vette az összes beérkezett észrevételt, beleértve az ESMA szakvéleményét, az ESMA nyilvános konzultációjára adott válaszokat és az EGESC-től kapott visszajelzéseket és a felhatalmazáson alapuló jogi aktus Bizottság által közzétett tervezetére a nyilvánosságtól beérkezett észrevételeket, valamint az érdekelt felek által közvetlenül a Bizottságnak benyújtott információkat. Ennek alapján a Bizottság e felhatalmazáson alapuló jogi aktus elfogadását javasolja.
            
         
         
            
               A Bizottság megállapításai
            
            
               Az ESMA szakvéleménye költség-haszon elemzést tartalmaz az általa mérlegelt különböző alternatívákról. Amennyiben ez a felhatalmazáson alapuló jogi aktus bizonyos pontokon eltér az ESMA szakvéleményétől, az az arányosság növelését szolgálja. A Bizottság jogi aktusának az ESMA szakvéleményétől való eltérései a szabályozásból eredő terhek korlátozását, továbbá az elszámolási szolgáltatók költségeinek, és így az ügyfeleik által fizetendő elszámolási költségek csökkentését szolgálják, biztosítva ugyanakkor a jogbiztonságot és az elszámolási szolgáltatások FRANDT-feltételek melletti nyújtását az említett ügyfelek elszámolási szolgáltatásokhoz való hozzáférésének megkönnyítése céljából.
            
            
               A Bizottság nem készített külön hatásvizsgálatot. Ennek ellenére ez a szakasz bemutatja a Bizottság által mérlegelt szakpolitikai alternatívákat.
            
            
               Hatály
            
            
               Az EMIR 4. cikke (3a) bekezdésének hatálya olyan jogi értelmezési kérdés, amely túlmutat a Bizottság e felhatalmazáson alapuló jogi aktusra vonatkozó megbízatásán. Egyrészt a rendelkezés korlátozások nélkül hivatkozik a közvetlen vagy közvetett elszámolási szolgáltatásokra. Másrészt a rendelkezés az elszámolási kötelezettségre vonatkozó 4. cikkben szerepel. A jogbiztonság szavatolása érdekében e felhatalmazáson alapuló jogi aktus hatályának egyértelműnek kell lennie. Ez a hatály semmilyen esetben sem lehet tágabb az EMIR 4. cikke (3a) bekezdésének hatályánál.
            
            
               Az összes tőzsdén kívüli származtatott ügyletnek a felhatalmazáson alapuló jogi aktus hatálya alá vonása ösztönözheti az önkéntes elszámolást, és hozzájárulhat az elszámoláshoz való szélesebb értelemben vett hozzáférés megkönnyítéséhez. Ugyanakkor a FRANDT-feltételek alkalmazásának követelménye keretet ad az elszámolási szolgáltatók szerződési szabadságának, ami a szűkebb hatály mellett szólhat. A kötelező elszámolás alá eső ügyletekre korlátozódó hatály azt is biztosítaná, hogy a szerződő felek FRANDT-feltételek mellett férhessenek hozzá az elszámolási szolgáltatásokhoz, amennyiben jogilag kötelezettek az elszámolásra. Ennek alapján arányosnak tűnik, hogy ez a felhatalmazáson alapuló jogi aktus csak akkor alkalmazandó, ha az elszámolás kötelező, vagyis mind a tőzsdén kívüli származtatott ügyletekre, mind az adott szerződés szerződő feleire elszámolási kötelezettség vonatkozik. Ez a hatály egyértelműen az EMIR 4. cikke (3a) bekezdésének hatálya alá is tartozna. Az a tény, hogy a felhatalmazáson alapuló jogi aktus hatálya a kötelező elszámolásra korlátozódik, nem akadályozza az elszámolási szolgáltatókat abban, hogy azt az általuk nyújtott elszámolási szolgáltatások egészére alkalmazzák, amennyiben így kívánnak eljárni. A korlátozott hatály így nem feltétlenül vezetne az ugyanazon elszámolási szolgáltató által kínált elszámolási szolgáltatások mesterséges megosztásához.
            
            
               Tekintettel az elszámolási szolgáltatások globális jellegére, a Bizottság úgy véli, hogy fontos tisztességes és egyenlő versenyfeltételeket biztosítani az uniós elszámolási szolgáltatók és a nemzetközi versenytársaik között, amennyiben az egységes piacon versenyeznek, vagy ha a szerződések elszámolási kötelezettség alá esnek. Az elszámolási kötelezettség az EU-ban elismert uniós és nem uniós központi szerződő feleken keresztül is teljesíthető közvetlen és közvetett ügyfélklíring révén, uniós és nem uniós elszámolási szolgáltatók bevonásával. Ezért indokoltnak tűnik, hogy ez a felhatalmazáson alapuló jogi aktus – amennyiben egy ügylet elszámolási kötelezettség alá esik – az EU-ban nyújtott elszámolási szolgáltatásokra vonatkozzon.
            
            
               A javasolt hatályt támogatták az EGESC konzultációjára válaszoló tagállamok.
            
            
               Összeférhetetlenség
            
            
               Az összeférhetetlenségre az EMIR 4. cikkének (3a) bekezdése vonatkozik, amely kimondja, hogy az elszámolási szolgáltatóknak „meg kell hozniuk az összeférhetetlenségek – különösen a kereskedési egység és az elszámolási egység közötti, az elszámolási szolgáltatások tisztességes, észszerű, megkülönböztetésmentes és átlátható nyújtását kedvezőtlenül befolyásolni képes összeférhetetlenségek – felismerését, megelőzését, kezelését és nyomon követését szolgáló minden észszerű intézkedést.” A kötelezettség akkor is alkalmazandó, amikor ugyanazon csoporthoz tartozó különböző jogalanyok nyújtanak kereskedési és elszámolási szolgáltatásokat. Az EMIR ezért már foglalkozik az érdekelt felek azzal kapcsolatos legfőbb aggályával, hogy a kereskedési egységek alkalmazottainak nem kellene beavatkozniuk az elszámolási egységekben hozott döntésekbe. Az EMIR értelmében az elszámolási szolgáltatók kötelesek olyan intézkedéseket hozni, amelyekkel elkerülik az összeférhetetlenségeket, ami azonban különböző módokon szervezhető meg. A Bizottság úgy véli, hogy túlságosan előíró jellegű és szükségtelen lenne a felhatalmazáson alapuló jogi aktusban meghatározni egyfelől azt, hogy az elszámolási szolgáltatóknak milyen eljárásokat kell követniük, többek között az ugyanazon csoporthoz tartozó különböző jogalanyok kapcsolata tekintetében, másfelől pedig azt, hogy hogyan kell dokumentálniuk az összeférhetetlenségre vonatkozó szabályoknak való megfelelésüket.
            
            
               Átláthatóság
            
            
               Az EMIR 4. cikke (3a) bekezdése harmadik albekezdésének a) pontja szerint a felhatalmazáson alapuló jogi aktusnak meg kell határoznia azokat a feltételeket, amelyek mellett a kereskedelmi feltételek FRANDT-feltételeknek tekinthetők a díjak, az árak és az árengedmények, valamint az árjegyzékre vonatkozó egyéb általános szerződéses feltételek tekintetében a tisztességességre és átláthatóságra vonatkozó követelmények alapján, az egyes partnerekkel kötött egyedi szerződéses megállapodásokra vonatkozó titoktartás sérelme nélkül. Ezen túlmenően az említett albekezdés c) pontja értelmében a felhatalmazáson alapuló jogi aktusnak meg kell határoznia azokat a feltételeket, amelyek mellett a kereskedelmi feltételek FRANDT-feltételeknek tekinthetők azon követelmények alapján, amelyek a költségekre és a kockázatokra figyelemmel megkönnyítik az elszámolási szolgáltatások tisztességes és megkülönböztetésmentes biztosítását annak érdekében, hogy a felszámított árak a költségekhez, a kockázatokhoz és az előnyökhöz viszonyítottan arányosak legyenek.
            
            
               Az elszámolási szolgáltatók által az ügyfeleknek a szerződéses feltételekről, így a költségekről, a díjakról, az árengedményekről és az ügyfélfogadási folyamatról nyújtandó információkra vonatkozó egyértelmű szabályoknak biztosítaniuk kell az átláthatóságot és meg kell könnyíteniük az elszámolási szolgáltatások tisztességes és megkülönböztetésmentes nyújtását.
            
            
               Kereskedelmi feltételek
            
            
               A kereskedelmi feltételeknek átláthatóknak kell lenniük ahhoz, hogy azokat FRANDT-feltételeknek lehessen tekinteni. A részletes ár- és díjjegyzékek közzétételére vonatkozó átfogó kötelezettség, valamint az ESMA által a szakvéleményében javasolt konkrét és harmonizált struktúra alkalmazása első ránézésre átláthatóbbá és összehasonlíthatóbbá tenné a különböző elszámolási szolgáltatók ajánlatait. Előfordulhat azonban, hogy az előnyök nem olyan nagyok, mint először gondolnánk. Ezek a jegyzékek jellegüknél fogva tájékoztató jellegűek, mivel a végső ár az ügyfélre jellemző tényezőktől, az ügyfél elszámolási profiljától és az általa elszámolt tőzsdén kívüli származtatott ügylettől függ. Ezenkívül az elszámolási szolgáltatók nem ugyanazt az ár- és díjstruktúrát alkalmazzák, és nem is kötelezhetők arra (pl. az elszámolási szolgáltatók közül néhányan, de nem mindannyian, egyedi ügyfélfogadási díjat számítanak fel). Az elszámolási szolgáltatótól függően ezért az ilyen harmonizált ár- és díjjegyzék egyes tételei üresek lennének, mivel azok nem alkalmazhatók. Ezért kétséges, hogy az árak és a díjak összehasonlíthatóbbá válnak-e. Ebben az összefüggésben, és figyelembe véve, hogy a részletes ár- és díjjegyzék konkrét és harmonizált struktúra alkalmazásával történő közzétételére vonatkozó kötelezettség bizonyos költségekkel járna az elszámolási szolgáltatók számára, az ilyen előíró követelmény nem tűnik arányosnak.
            
            
               Ugyanakkor a kereskedelmi feltételek – többek között az árak, a díjak, az árengedmények és a költségek, valamint az elfogadott biztosítékok, az alkalmazandó levonások, az informatikai követelmények stb. – fokozott átláthatósága biztosítaná, hogy az ügyfelek jobban össze tudják hasonlítani a különböző elszámolási szolgáltatók ajánlatait, és ily módon megkönnyítené az elszámolási szolgáltatásokhoz tisztességes, észszerű és megkülönböztetésmentes feltételek melletti hozzáférést. Ezért fontosnak tűnik, hogy a felhatalmazáson alapuló jogi aktus rögzítsen bizonyos kötelező elemeket arra vonatkozóan, hogy az elszámolási szolgáltatóknak milyen információkat kell nyújtaniuk az ügyfeleknek, ugyanakkor a jogi aktus nem hangolja össze teljes mértékben ezen információk körét és szerkezetét. Néhány érdekelt fél rámutatott arra, hogy az EMIR rendelet és a MiFID II irányelv értelmében egyes elszámolási szolgáltatók, de nem mindannyian, már ma is kötelesek nyilvánosságra hozni az elszámolási szolgáltatásokra vonatkozó feltételeket, árakat, díjakat, árengedményeket és költségeket, és azzal érveltek, hogy ez a felhatalmazáson alapuló jogi aktus tovább építhetne az említett rendeletre és irányelvre. A Bizottság úgy véli, hogy fontos elkerülni a különböző jogi aktusokban szereplő párhuzamos vagy egymásnak ellentmondó követelményeket. Az ESMA szakvéleményében javasoltaknak megfelelően az EMIR-ben meghatározott közzétételi kötelezettség valamennyi elszámolási szolgáltatóra történő kiterjesztése minimális szinten tartaná a szabályozási terheket, és egyenlő versenyfeltételeket biztosítana. Biztosítaná továbbá, hogy az ügyfelek számára bizonyos kötelező információk tekintetében garantált legyen az átláthatóság, függetlenül az elszámolási szolgáltató jogállásától és az egyéb jogalkotási aktusokban foglalt, rá vonatkozó közzétételi követelményektől. Mivel az EMIR rendelet és a MiFID II irányelv szerinti közzétételi követelmények nagyrészt ugyanazokat az információkat tartalmazzák a feltételekről, árakról, díjakról, árengedményekről és költségekről, e tekintetben elegendőnek tűnik az EMIR-re hivatkozni.
            
            
               A Bizottság ugyanakkor egyetért az ESMA-val abban, hogy – az EMIR-rel szemben – nem tűnik sem szükségesnek, sem arányosnak, ha az elszámolási szolgáltatókat az információk közzétételére köteleznék. A kétoldalú közzétételnek az lenne az előnye, hogy biztosítaná az információk bizalmas kezelését és csökkentené a költségeket, ugyanakkor biztosítaná az átláthatóságot és azt, hogy az ügyfél hozzáférjen a számára szükséges és a profilja szempontjából releváns információkhoz.
            
            
               Következésképpen a Bizottság úgy véli, hogy arányos és helyénvaló előírni valamennyi elszámolási szolgáltató számára, hogy tegyenek eleget az EMIR-ben az általános feltételekre – többek között az árakra, a díjakra, az árengedményekre és a költségekre – vonatkozóan megállapított közzétételi követelményeknek. Emellett információkat kell közzétenniük az egyéb kulcsfontosságú kereskedelmi feltételekről, mint például az elfogadott biztosítékokról, az alkalmazott levonásokról, a megbízások elfogadásáról és az elszámolási szolgáltatások felfüggesztéséről, az ügyfélpozíciók felszámolásáról és lezárásáról, a felmondási időkről és az informatikai követelményekről. Az információkat kétoldalú alapon kell közölni az ügyfelekkel, és azoknak egyértelműnek és teljes körűnek kell lenniük. Ezt a megközelítést az EGESC konzultációjára válaszoló tagállamok is támogatták.
            
            
               Az ESMA szakvéleményében azt is javasolta, hogy az elszámolási szolgáltatókat kötelezzék arra, hogy – utólag és kérésre – közöljék az illetékes nemzeti hatóságokkal az általuk felszámított tényleges díjakat. A Bizottság azonban úgy véli, hogy az elszámolási szolgáltatók illetékes nemzeti hatóságok általi felügyelete a tagállamok hatáskörébe és felelősségi körébe tartozik, és ezért nem vonatkozik azokra a feltételekre, amelyek teljesülése mellett az elszámolási szolgáltatók elszámolási szolgáltatásainak kereskedelmi feltételeit FRANDT-feltételeknek kell tekinteni. Ez a felhatalmazáson alapuló jogi aktus ezért nem tartalmaz ilyen közzétételi kötelezettséget az elszámolási szolgáltatók számára. Az illetékes nemzeti hatóságok azonban felügyeleti hatáskörüknek megfelelően kérhetnek ilyen információkat.
            
            
               Az ügyfélfogadási folyamat
            
         
         
            
               Az ügyfélfogadási folyamatot illetően, a Bizottság úgy véli, hogy túlságosan előíró jellegű lenne az elszámolási szolgáltatókat és az ügyfeleket arra kötelezni, hogy az ESMA szakvéleményében javasolt, három rögzített lépésből álló ügyfélfogadási folyamatot alkalmazzanak. Egy ilyen háromlépéses folyamat nem feltétlenül tükrözné pontosan a tárgyalások jellegét, csökkentené a rugalmasságot és gyengítené a tárgyalási folyamatot. Továbbá, mivel a FRANDT-feltételek alkalmazására vonatkozó követelmény nem jelenthet szerződéskötési kötelezettséget, az elszámolási szolgáltatók nem kötelezhetők arra, hogy az ügyfél ajánlatkérésére válaszként ajánlatot tegyenek, és az ajánlatok nem lehetnek kötelező erejűek. A Bizottság mindazonáltal úgy véli, hogy fontos és arányos lenne arra kötelezni az elszámolási szolgáltatókat, hogy átláthatóságot biztosítsanak az ügyfeleknek, és időben tájékoztassák őket arról, hogy kívánnak-e ajánlatot tenni.
            
            
               Napjainkban az ügyfélfogadási folyamat átláthatatlannak és nehezen felügyelhetőnek tűnhet, különösen az elszámolási szolgáltatásokra vonatkozó szerződések tárgyalása terén tapasztalatokkal nem rendelkező kisebb szerződő felek számára. Az ügyfélfogadási folyamat átláthatóbbá tétele ezért fontosnak tűnik. Segítheti különösen a kisebb szerződő feleket a tárgyalások előkészítésében és megkönnyítésében, valamint az elszámolási szolgáltatásokhoz való hozzáférésben. Az elszámolási szolgáltatók számára nem lenne túl költséges, ha a meglévő weboldalaikon ismertetnék az ügyfélfogadási folyamatot. A Bizottság ezért egyetért az ESMA-val abban, hogy arányosnak tűnne az elszámolási szolgáltatók arra való kötelezése, hogy weboldalaikon közzétegyék az ügyfélfogadási folyamat általános leírását, beleértve a főbb lépések ismertetését és azon kulcsfontosságú dokumentumok megnevezését, amelyeket az ügyfélnek az ajánlatkérésével együtt kell benyújtania az elszámolási szolgáltatónak.
            
            
               Az ügyfélfogadási folyamat fokozott átláthatóságának részeként a Bizottság úgy véli továbbá, hogy az elszámolási szolgáltatók honlapján elérhető ajánlatkérési formanyomtatvány segíthetne különösen a kisebb vagy tapasztalatlan ügyfeleknek, és hatékonyabb tárgyalásokat eredményezhetne, mivel segíthetné az ügyfeleket abban, hogy jobban előkészített és hiánytalan ajánlatkéréseket nyújtsanak be. A követelmény korlátozott költséggel járna az elszámolási szolgáltatóknak és nekik is előnyös lenne egy ilyen intézkedés, mivel a jobban előkészített ajánlatkérések valószínűleg csökkentenék az ügyfélfogadás költségeit az elszámolási szolgáltatók számára is. A várt előnyök realizálása érdekében ezeknek a formanyomtatványoknak teljesnek kell lenniük, ezért a felhatalmazáson alapuló jogi aktusban meg kell határozni az azokban feltüntetendő kötelező elemeket. Ugyanakkor túlságosan előíró jellegű lenne kötelezővé tenni egy, az ESMA szakvéleményében javasolt meghatározott harmonizált szerkezetet vagy nyelvhasználatot. Továbbá az sem lenne helyénvaló, ha valamennyi ügyfelet ilyen ajánlatkérési formanyomtatvány használatára köteleznék, mivel ez a hatékonyság csökkenéséhez vezethet azokban az esetekben, amikor az ügyfelek már üzleti kapcsolatban állnak az elszámolási szolgáltatóval, vagy a konkrét igényeikhez igazított ajánlatkérési dokumentumot szándékoznak használni. Ehelyett azt kellene biztosítani az ügyfeleknek, hogy választhassák a formanyomtatvány használatát azokban az esetekben, amikor szerintük annak használata előnyös számukra és megkönnyíti a központi elszámoláshoz való hozzáférésüket. Amennyiben a formanyomtatvány használata nem jár előnyökkel az ügyfeleknek, lehetővé kell tenni számukra, hogy más formában is kérhessenek ajánlatot, vagy másmilyen módon forduljanak az elszámolási szolgáltatóhoz. Az ilyen megoldások is úgy tekintendők, hogy azok megfelelnek a FRANDT-feltételeknek.
            
            
               Az EGESC konzultációjára válaszoló tagállamok támogatták a javasolt megközelítést az ügyfélfogadási folyamat átláthatósága és az ajánlatkérési formanyomtatvány tekintetében.
            
            
               Kockázatértékelés
            
            
               Az EMIR 4. cikke (3a) bekezdése harmadik albekezdésének c) és d) pontja szerint a felhatalmazáson alapuló jogi aktusnak meg kell határoznia azokat a feltételeket, amelyek mellett a kereskedelmi feltételek FRANDT-feltételeknek tekinthetők az elszámolási szolgáltatóra vonatkozó, az elszámolási szolgáltatásokhoz kapcsolódó kockázatkezelési kritériumok, valamint azon követelmények alapján, amelyek a költségekre és a kockázatokra figyelemmel megkönnyítik az elszámolási szolgáltatások tisztességes és megkülönböztetésmentes biztosítását annak érdekében, hogy a felszámított árak a költségekhez, a kockázatokhoz és az előnyökhöz viszonyítottan arányosak legyenek.
            
            
               Az elszámolási szolgáltatók azon kötelezettsége, hogy bizonyos előre meghatározott kritériumok alapján végezzék el az ügyfelek kockázatértékelését, elősegíthet olyan feltételeket, amelyek e tekintetben FRANDT-feltételeknek tekinthetők. Az átláthatóság biztosítása érdekében kötelezni lehetne az elszámolási szolgáltatókat a kockázatértékelési kritériumaik részleteinek közzétételére. Néhány érdekelt fél ugyanakkor rámutatott arra, hogy néhány elszámolási szolgáltató már most köteles értékelni a meglévő és a leendő ügyfelek jelentette kockázatot az (EU) 2017/589 felhatalmazáson alapuló bizottsági rendelet
                  9
                (a továbbiakban: 6. sz. szabályozástechnikai standard) értelmében. A Bizottság úgy véli, hogy fontos elkerülni a különböző jogi aktusokban szereplő párhuzamos vagy egymásnak ellentmondó követelményeket. Az ESMA szakvéleményében javasoltaknak megfelelően a 6. sz. szabályozástechnikai standardban meghatározott, a meglévő és a leendő ügyfelek kockázatértékelésére vonatkozó kötelezettségnek az összes elszámolási szolgáltatóra történő kiterjesztése minimális szinten tartaná a szabályozási terheket, és egyenlő versenyfeltételeket biztosítana. Bizonyos mértékig biztosítaná továbbá az ügyfélkockázat-értékelés harmonizált megközelítését az elszámolási szolgáltatók körében. Az ügyfél kockázati profiljára való fokozott összpontosítás várhatóan elősegíti a tisztességes és megkülönböztetésmentes kockázatkezelési kritériumokon alapuló kereskedelmi feltételeket, figyelembe véve a kapcsolódó költségeket és kockázatokat.
            
            
               A nagyobb fokú átláthatóság és annak biztosítása érdekében, hogy az ügyfelek megértsék, hogy a kockázatértékelési kritériumok hogyan alkalmazandók rájuk, az elszámolási szolgáltatókat kötelezni lehetne arra, hogy tájékoztassák az ügyfeleket a kockázatértékelés részleteiről, az ESMA szakvéleményében javasoltaknak megfelelően. E tekintetben helyénvalónak tűnik megjegyezni, hogy a 6. sz. szabályozástechnikai standard nem írja elő, hogy a kockázatértékelésről részletes információkat kell közölni az ügyfelekkel. Ezen túlmenően az értékelések részleteinek az ügyfelekkel való közlése bizonyos terhet és költséget jelentene az elszámolási szolgáltatóknak. Fennáll annak a kockázata is, hogy az ilyen részletes közzététel lehetővé teszi az ügyfelek számára, hogy az információk eltérő bemutatásával vagy bizonyos adatok visszatartásával megkerüljék a kockázatértékelési kritériumokat. Ugyanakkor nem nyilvánvaló, hogy az ilyen részletes közzététel elősegítené a FRANDT-feltételekre épülő feltételeket, különösen azért, mert az ügyfelek csak a saját értékelésük részleteit ismernék, anélkül, hogy helyzetüket összehasonlíthatnák más ügyfelek helyzetével. Következésképpen nem tűnik arányosnak a részletes közzétételre vonatkozó követelmény előírása. Mindazonáltal fontosnak és arányosnak tűnik, hogy az elszámolási szolgáltatók – különösen, abban az esetben, amikor az értékelés eredménye negatív – röviden megindokolják az értékelést, és jelezzék, hogy a 6. sz. szabályozástechnikai standardban meghatározott kockázatértékelési kritériumok közül melyiket nem teljesítette az ügyfél. Az ilyen közzététel nem jelenthet túlzott terhet vagy költséget az elszámolási szolgáltató számára, és jelezheti az ügyfél számára, hogy hol vannak gyengeségei. Ez a kötelezettség nem érintheti az elszámoló szolgáltatóknak az üzleti titkok és a bizalmas információk védelméhez való jogát, vagy az arra vonatkozó jogi kötelezettséget, hogy ne tegyenek közzé bizonyos információkat.
            
            
               Az EGESC konzultációjára válaszoló tagállamok támogatták a kockázatértékelés javasolt megközelítését.
            
            
               Díjak és áthárított költségek
            
            
               Tekintettel arra, hogy az EMIR kiköti, hogy a FRANDT-feltételek alkalmazásának követelménye nem jelenthet árszabályozást, e felhatalmazáson alapuló jogi aktus nem szabályozhatja a díjak szintjét vagy azt, hogy az elszámolási szolgáltatók milyen díjakat számíthatnak fel az ügyfeleknek. Mindazonáltal az áraknak, díjaknak és árengedményeknek objektív kritériumokon kell alapulniuk ahhoz, azok hogy tisztességesek, észszerűek és megkülönböztetésmentesek legyenek. Az ilyen objektív kritériumok függhetnek a kereslettől és a szükségletektől, az elszámolt mennyiségektől vagy az egyes ügyfelek elszámolási profiljától. Azok a tagállamok, amelyek válaszoltak az EGESC konzultációjára, általában egyetértettek abban, hogy az áraknak és a díjaknak átláthatóknak kell lenniük és objektív kritériumokon kell alapulniuk.
            
            
               Fontos továbbá, hogy az árakra, díjakra és árengedményekre, valamint költségekre vonatkozó információk átláthatóak legyenek. Az egyértelmű és teljes ár- és díjjegyzékek átláthatóbbá teszik a tárgyalási szakaszt. Ezen átláthatóságnak a szerződéses jogviszony teljes idejére való biztosítása érdekében arányos és helyénvalónak lenne, ha a felhatalmazáson alapuló jogi aktus arra kötelezné az elszámolási szolgáltatókat, hogy az elszámolási szolgáltató és az ügyfél közötti szerződésben írásban egyértelműen tájékoztassák az ügyfeleket az árakról, a díjakról, az árengedményekről és az ügyfeleknek felszámított költségeket tartalmazó díjakról (áthárított költségek).
            
            
               Az áthárított költségeket illetően a FRANDT-feltételek betartása érdekében fontosnak tűnik az is, hogy a szolgáltatók egyértelmű tájékoztatást nyújtsanak azokról a díjakról és áthárított költségekről, amelyek az érintett ügyfélnek nyújtott elszámolási szolgáltatások, vagy általában az elszámolási szolgáltatások nyújtásához (pl. IT-költségek, éves fix díjak, éves engedélyezési díjak, a számlaelkülönítés különböző típusaival kapcsolatos díjak, fedezetkezelési díjak).
            
            
               Egyes érdekelt felek azzal érveltek, hogy az elszámolási szolgáltatók számára nem szabad megengedni, hogy áthárítsák a garanciaalaphoz való hozzájárulásokat, illetve a szanálási eszközök alkalmazásának vagy az elszámolási szolgáltató nemteljesítéssel kapcsolatos követeléseinek negatív következményeit. A Bizottság azonban úgy véli, hogy ez a felhatalmazáson alapuló jogi aktus nem a megfelelő eszköz e kérdés kezeléséhez, mivel a központi szerződő fél nemteljesítésével kapcsolatos jogokat és kötelezettségeket a központi szerződő felek helyreállításáról és szanálásáról szóló rendelet
                  10
                szabályozza. Továbbá, a bankok helyreállításáról és szanálásáról szóló irányelvet (BRRD)
                  11
                átültető tagállami jogszabályok és a fizetésképtelenségre vonatkozó tagállami jogszabályok szabályozzák az elszámolási szolgáltatókkal szembeni, azok nemteljesítése miatti lehetséges követeléseket.
            
            
               A szerződések struktúrája
            
            
               A Bizottság úgy véli, hogy az ESMA szakvéleményében javasolt követelmény, amely az elszámolási megállapodásokra bizonyos struktúra alkalmazását írja elő, túlságosan merev lenne, anélkül, hogy egyértelmű előnyökkel járna. A pénzügyi ágazatban széles körben elterjedt a mintaszerződések és a keretmegállapodások alkalmazása. Ezek azonban nem szükségesek a FRANDT-feltételek biztosításához. A mintaszerződések függelékek és mellékletek alkalmazásával történő módosításának előírása növelheti az átláthatóságot, ugyanakkor ez nagyobb terjedelmű dokumentumokat eredményezne, mivel a szerződés módosított részeit meg kellene ismételni a mellékletekben és a függelékekben. Ezen túlmenően lehetővé kell tenni a tőzsdén kívüli származtatott ügyletek elszámolásában részt vevő szerződő felek és a szakmai szövetségek számára, hogy továbbfejlesszék ezeket a mintaszerződéseket és keretmegállapodásokat, figyelembe véve a rájuk vonatkozó különböző polgári jogi előírásokat. A Bizottságnak ezért nem áll szándékában külön struktúrát előírni klíringszerződésekre. E kötelezettség hiánya azonban nem akadályozhatja meg az elszámolási szolgáltatókat és az ügyfeleket abban, hogy önkéntes alapon áttérjenek erre a gyakorlatra, amennyiben azt mindkét fél hasznosnak tartja.
            
            
               Az EGESC-ben a tagállamok általában egyetértettek abban, hogy ne legyen kötelező a mintaszerződések alkalmazása.
            
            
               Szerződéses feltételek
            
            
               Az EMIR 4. cikke (3a) bekezdése harmadik albekezdésének b) pontja szerint a felhatalmazáson alapuló jogi aktusnak meg kell határoznia azokat a feltételeket, amelyek mellett a kereskedelmi feltételek FRANDT-feltételeknek tekinthetők olyan tényezők alapján, amelyek olyan észszerűnek tekinthető kereskedelmi feltételeket jelentenek, amelyekkel biztosítható, hogy elfogulatlan és észszerű szerződéses megállapodások jöjjenek létre.
            
            
               E tekintetben az EMIR értelmében a központi szerződő feleknek és a klíringtagoknak észszerű kereskedelmi feltételek mellett számlaelkülönítési szolgáltatást kell kínálniuk
                  12
               . Ehhez hasonlóan a MiFID II irányelv szerint is a klíringtagok és az elszámolócégek elszámolási szolgáltatásait, valamint a klíringtagok számlaelkülönítési szolgáltatásait észszerű feltételek mellett kell kínálni
                  13
               . A 149/2013/EU felhatalmazáson alapuló bizottsági rendelet
                  14
                és az (EU) 2017/2154 felhatalmazáson alapuló bizottsági rendelet
                  15
                már előírja a közvetett elszámolási szolgáltatásokat nyújtó klíringtagok és ügyfelek számára, hogy az említett szolgáltatásokat észszerű kereskedelmi feltételek mellett nyújtsák. Az elszámolási szolgáltatók azon kötelezettsége, hogy FRANDT-feltételek mellett nyújtsanak elszámolási szolgáltatásokat, kiegészíti ezeket a szabályokat.
            
         
         
            
               A FRANDT-feltételeknek tekinthető szerződéses feltételek biztosításának egyik módja annak feltüntetése lenne, hogy milyen rendelkezések engedhetők meg, és melyek azok a rendelkezések, amelyek nem. Egy ilyen előíró megközelítés azonban rendkívül merev lenne, és lehetetlen lenne olyan rendelkezéseket megfogalmazni, amelyek lefednék a szóba jöhető nemzeti jogrendszerek szerinti szerződések szerződő felei közötti összes lehetséges helyzetet. A Bizottság ehelyett úgy véli, hogy a szerződéses feltételekre vonatkozó teljes körű és hiánytalan információk átláthatóbbá tétele alkalmasabb arra, hogy észszerűnek tekinthető kereskedelmi feltételeket, valamint az ügyfélre szabott, elfogulatlan és észszerű szerződéses megállapodásokat biztosítson. Amennyiben az ügyfélnek kétségei merülnek fel azzal kapcsolatban, hogy bizonyos feltételek megfelelnek-e a FRANDT-feltételeknek, az ügyfél az illetékes nemzeti illetékes hatóságokhoz fordulhat, vagy magánjogi jogérvényesítéshez folyamodhat. A feltételek egyértelműségének és teljességének biztosítása érdekében a felhatalmazáson alapuló jogi aktus arra kötelezné az elszámolási szolgáltatót és az ügyfelet, hogy írásban rögzítsék az elszámolási szolgáltatásokra vonatkozó kereskedelmi feltételeket. Egy ilyen kötelezettség költségének minimálisnak kell lennie, mivel napjainkban az írásbeli kereskedelmi feltételek jelentik a normát.
            
            
               Ami az elszámolási megbízások elfogadását, az elszámolás felfüggesztését, a felszámolást vagy az ügyfélpozíciók lezárását illeti, néhány érdekelt fél hiányolja az átláthatóságot és a kiszámíthatóságot. Jóllehet az EMIR elismeri, hogy lehetővé kell tenni az elszámolási szolgáltatóknak az elszámolási szolgáltatások nyújtásával járó kockázatok ellenőrzését, és a feltételek szabályozása nélkül helyénvalónak és arányosnak tűnik, ha ez a felhatalmazáson alapuló jogi aktus mégis arra kötelezné az elszámolási szolgáltatókat, hogy írásbeli szerződésben egyértelműen meghatározzák a feltételeket és kritériumokat. Azok a szerződéses feltételek, amelyek alapján az elszámolási szolgáltatók jogosultak mérlegelni az említett feltételektől és kritériumoktól való eltérést, nem tekintendők FRANDT-feltételeknek. Az elfogadott feltételektől és kritériumoktól való eltérést azonban lehetővé kell tenni, amennyiben az észszerű és kellően indokolt, például az elszámolási szolgáltatások nyújtásával járó kockázatok ellenőrzése, vagy a befolyási körükön kívüli fejleményekre való reagálás esetében. Ilyen eset lehet például az ügyfél nemteljesítése, a megnövekedett hitelkockázatok, vagy a piaci zavarok.
            
            
               Felmondási idők
            
            
               Egyes érdekelt felek úgy vélik, hogy az elszámolási szolgáltatók nem biztosítanak elég átláthatóságot és kiszámíthatóságot a szerződések megszüntetése illetve a szerződések lényeges változtatásai tekintetében. Az elszámolási szolgáltatások megszüntetését vagy felfüggesztését, valamint a szerződés lényeges változtatásait a szerződés feltételei szerint kell szabályozni, és azokat gondosan kell megfogalmazni annak biztosítása érdekében, hogy azok megfeleljenek a FRANDT-feltételeknek. Fontos lenne, hogy a felmondási idő elegendő időt biztosítson az ügyfelek számára alternatív elszámolási szolgáltatások keresésére vagy a szerződés lényeges változásainak értékelésére. Ilyen körülmények között nem tűnik túlzottan megterhelőnek annak előírása, hogy az elszámolási szolgáltatók legalább hat hónapos felmondási időt alkalmazzanak. Bizonyos esetekben azonban lehetővé kell tenni az ettől való eltérést, amennyiben azt a kockázatok kezelése vagy a saját befolyási körükön kívüli fejleményekre való reagálás indokolja. Ilyen eset lehet például az ügyfél nemteljesítése, a megnövekedett hitelkockázatok, vagy a központi szerződő félnek az elszámolási szolgáltató által igénybe vett elszámolási szolgáltatásainak megszüntetése vagy felfüggesztése. Ez a megközelítés, amelyet az ESMA a szakvéleményében javasolt, kiegyensúlyozottnak és így mindkét fél tekintetében méltányosnak tűnik. Az EGESC támogatta a minimális felmondási időket is, azzal a feltétellel, hogy észszerű és kellően indokolt esetekben lehetséges legyen azoktól eltérni.
            
            
               Informatikai követelmények
            
            
               A harmonizált és szabványosított informatikai megoldások és adatformátumok csökkenthetik a működési kockázatokat és a költségeket. A Bizottság megbízatása alapján azonban ez a felhatalmazáson alapuló jogi aktus csak azokat a feltételeket határozhatja meg, amelyek mellett az informatikai megoldások és adatformátumok harmonizálására és szabványosítására vonatkozó kereskedelmi feltételek FRANDT-feltételeknek tekintendők, de a jogi aktus nem harmonizálhatja vagy szabványosíthatja ezeket a megoldásokat vagy formátumokat. Az érdekelt felek ellentétes álláspontot képviselnek azzal kapcsolatban, hogy kinek kell viselnie a nem harmonizált informatikai rendszerek és adatformátumok költségeit. Ez a felhatalmazáson alapuló jogi aktus ezért az informatikai követelményekkel és az azok költségeivel kapcsolatos átláthatóságra összpontosít ahelyett, hogy tartalmilag szabályozná ezeket a követelményeket, vagy bizonyos költségfelosztást írna elő. A Bizottság ezért egyetért az ESMA-val abban, hogy az informatikai és adatformátumokkal kapcsolatos kérdések piacvezérelt kezdeményezés révén jobban megoldhatók.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1. cikk meghatározza a felhatalmazáson alapuló jogi aktus hatályát.
            
            
               A 2. cikk meghatározza, hogy a kereskedelmi feltételek akkor minősülnek FRANDT-feltételeknek, ha megfelelnek a mellékletben meghatározott bizonyos követelményeknek.
            
            
               A 3. cikk átmeneti rendelkezéseket tartalmaz a meglévő ügyfelekre vonatkozóan.
            
            
               A 4. cikk meghatározza, hogy a felhatalmazáson alapuló jogi aktus mikor lép hatályba és mikortól alkalmazandó.
            
            
               A melléklet meghatározza azokat a követelményeket, amelyeket a szerződéses feltételeknek teljesíteniük kell ahhoz, hogy FRANDT-feltételeknek minősüljenek:
            
            
               – az ügyfélfogadási folyamat átláthatósága;
            
            
               – az ajánlatkérési formanyomtatvány;
            
            
               – a kereskedelmi feltételek közzététele;
            
            
               – kockázatkezelési értékelés;
            
            
               – a szerződéses feltételek írásban történő megállapítására vonatkozó kötelezettség;
            
            
               – díjak, árak és áthárított költségek;
            
            
               – az elszámolási megbízások elutasítása, az elszámolási szolgáltatások felfüggesztése, az ügyfélpozíciók felszámolása vagy lezárása, valamint a szerződések megszüntetése.
            
            
         
         
            
               A BIZOTTSÁG (EU) …/... FELHATALMAZÁSON ALAPULÓ RENDELETE
            
            
               (2021.6.2.)
            
            
               a 648/2012/EU rendeletnek a tőzsdén kívüli származtatott ügyletekre vonatkozó elszámolási szolgáltatások kereskedelmi feltételeinek a tisztességesség, az észszerűség, a megkülönböztetésmentesség és az átláthatóság követelményének való megfelelőségét meghatározó feltételek tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 4-i 648/2012/EU európai parlamenti és tanácsi rendeletre
                  16
                és különösen annak 4. cikke (3a) bekezdésének harmadik albekezdésére,
            
            
               mivel:
            
            
               (1)A 648/2012/EU rendeletet módosította az (EU) 2019/834 európai parlamenti és tanácsi rendelet
                  17
               . A módosítások többek között arra vonatkozó kötelezettséget vezettek be, hogy a közvetlenül vagy közvetetten elszámolási szolgáltatásokat nyújtó klíringtagoknak és ügyfeleknek (a továbbiakban: elszámolási szolgáltatók) az említett szolgáltatásokat tisztességes, észszerű, megkülönböztetésmentes és átlátható kereskedelmi feltételekkel (FRANDT) kell nyújtaniuk. Annak érdekében, hogy szavatolni lehessen a jogbiztonságot az elszámolási szolgáltatók és azok leendő vagy meglévő ügyfelei számára, szükséges meghatározni azokat a feltételeket, amelyek mellett a kereskedelmi feltételek FRANDT-feltételeknek tekintendők.
            
            
               (2)Figyelembe véve, hogy a 648/2012/EU rendelet 4. cikke (3a) bekezdésének célja, hogy megkönnyítse az elszámoláshoz való hozzáférést az olyan ügyfelek számára, amelyek tevékenysége a tőzsdén kívüli származtatott ügyletek piacán korlátozott volumenű és nehezen férnek hozzá a központi elszámoláshoz, továbbá tekintettel arra, hogy az elszámolási kötelezettség alá eső szerződő felek számára fontos a központi elszámoláshoz való hozzáférés, e rendeletet alkalmazni kell a 648/2012/EU rendelet 4. cikkének (1) bekezdése szerinti elszámolási kötelezettség alá eső, tőzsdén kívüli származtatott ügyletekkel kapcsolatos elszámolási szolgáltatások nyújtására. Az egyenlő versenyfeltételek biztosítása és annak érdekében, hogy az ügyfelek számára elérhetőek legyenek a FRANDT kereskedelmi feltételek előnyei, e rendeletet alkalmazni kell, amennyiben az elszámolási szolgáltatásokat az Unióban nyújtják.
            
            
               (3)Az átláthatóság biztosítása érdekében az elszámolási szolgáltatóknak ismertetniük kell a szerződéses feltételekről való megegyezéshez vezető folyamatot, az elszámolási szolgáltatások operatív folyamatainak létrehozását (ügyfélfogadási folyamat), és a weboldalukon ajánlatkérési formanyomtatványt kell elérhetővé tenniük. Ugyanezen okból valamennyi elszámolási szolgáltatónak közzé kell tennie a legfontosabb kereskedelmi feltételekre vonatkozó információkat a leendő ügyfelek számára.
            
            
               (4)Míg az elszámolási szolgáltatók jogosultak ellenőrizni az elszámolási szolgáltatások nyújtásával kapcsolatos kockázatokat, a leendő és a meglévő ügyfelekre vonatkozó harmonizált kockázatértékelésnek biztosítania kell, hogy a kereskedelmi feltételek tisztességesek és megkülönböztetésmentesek legyenek, figyelembe véve a költségeket és a kockázatokat. Néhány elszámolási szolgáltató már köteles értékelni az ügyfelek jelentette kockázatot az (EU) 2017/589 felhatalmazáson alapuló bizottsági rendelet
                  18
                25. cikkében meghatározott kritériumok alapján. Az ügyfelek harmonizált kockázatértékelésének biztosítása és az elszámolási szolgáltatókra nehezedő szabályozási terhek csökkentése, továbbá a párhuzamos és egymásnak ellentmondó szabályok elkerülése érdekében valamennyi elszámolási szolgáltatónak az említett felhatalmazáson alapuló rendelet 25. cikkében meghatározott kritériumok alapján kell értékelnie az ügyfeleket.
            
            
               (5)A kereskedelmi feltételek észszerűségének biztosítása érdekében a pártatlan és racionális szerződéses megállapodásoknak, díjaknak, áraknak és árengedményeknek objektív kritériumokon – többek között az elszámolt mennyiségeken, az elszámolási mintákon vagy az ügyfél igényein és követelményein – kell alapulniuk. A kiegyensúlyozatlan árképzési struktúrák és az összeférhetetlenség elkerülése érdekében gondosan meg kell tervezni a díjakat, az árakat és az árengedményeket. Az ügyfeleknek felszámított költségeket tartalmazó díjak esetében egyértelműen különbséget kell tenni az elszámolási szolgáltatások érintett ügyfél számára történő nyújtásához közvetlenül kapcsolódó költségek és az elszámolási szolgáltatások nyújtásával kapcsolatos általános költségek között, külön-külön minden egyes költségtétel – többek között az informatikai költségek, az engedélyezési költségek és a fedezetkezelési költségek – vonatkozásában.
            
            
               (6)A szerződéses feltételekben meg kell határozni az ügyfelek által elszámolásra benyújtott ügyletek elfogadásának feltételeit és kritériumait, valamint az elszámolási szolgáltatónak az elszámolási szolgáltatások felfüggesztésére, továbbá az ügyfélpozíciók felszámolására vagy lezárására irányuló jogát. Az elfogadott feltételektől és kritériumoktól való eltérést azonban lehetővé kell tenni, amennyiben az észszerű és kellően indokolt, például az elszámolási szolgáltatások nyújtásával járó kockázatok ellenőrzése esetében.
            
            
               (7)Az elszámolási szolgáltatások kiszámíthatóságának és folyamatosságának biztosítása érdekében az elszámolási szolgáltatóknak legalább hat hónapos felmondási időt kell alkalmazniuk a szerződések megszüntetése vagy az elfogadott feltételeket lényegesen érintő változások esetében. Észszerű és kellően indokolt esetekben lehetővé kell tenni a rövidebb felmondási időt, például az elszámolási szolgáltatások nyújtásával járó kockázatok ellenőrzése esetében.
            
            
               (8)A FRANDT kereskedelmi feltételek előnyeit mind a leendő, mind a meglévő ügyfelek számára elérhetővé kell tenni. Jóllehet az új feltételek a leendő ügyfelek javát szolgálják e rendelet alkalmazásának kezdőnapjától, az elszámolási szolgáltatóknak és a meglévő ügyfeleknek elegendő időt kell biztosítani az e rendelet hatálybalépése előtt elfogadott kereskedelmi feltételek felülvizsgálatára, és adott esetben kiigazítására.
            
            
               (9)A 648/2012/EU rendelet 4. cikkének (3a) bekezdése már hatályba lépett és 2021. június 18-tól alkalmazandó. A jogbiztonság azon feltételek tekintetében történő szavatolása érdekében, amelyek alapján a kereskedelmi feltételek FRANDT-feltételeknek tekintendők, e rendeletnek sürgősen hatályba kell lépnie. Ugyanakkor annak érdekében, hogy az elszámolási szolgáltatók elegendő időt kapjanak az e rendelet alkalmazására való felkészülésre, alkalmazásának kezdőnapját el kell halasztani,
            
            
               ELFOGADTA EZT A RENDELETET:
            
            
               1. cikk
            
            
               Hatály
            
         
         
            
               Ez a rendelet az Unióban elszámolási szolgáltatásokat nyújtó klíringtagokra és ügyfelekre alkalmazandó, függetlenül attól, hogy ezeket a szolgáltatásokat közvetlenül vagy közvetve nyújtják (a továbbiakban: elszámolási szolgáltatók), amennyiben ezeket a szolgáltatásokat a 648/2012/EU rendelet 4. cikkének (1) bekezdése szerinti elszámolási kötelezettség alá eső, tőzsdén kívüli származtatott ügyletekkel kapcsolatban nyújtják.
            
            
               2. cikk
            
            
               Tisztességes, észszerű, megkülönböztetésmentes és átlátható kereskedelmi feltételek
            
            
               Az elszámolási szolgáltatók által nyújtott elszámolási szolgáltatások kereskedelmi feltételei akkor tekintendők tisztességesnek, észszerűnek, megkülönböztetésmentesnek és átláthatónak, ha teljesítik a mellékletben foglalt követelményeket.
            
            
               3. cikk
            
            
               Átmeneti rendelkezés 
            
            
               Az elszámolási szolgáltatásokra vonatkozóan a … [e rendelet hatálybalépésének időpontja] előtt elfogadott kereskedelmi feltételeket …-ig [e rendelet hatálybalépésének időpontja utáni 12 hónap] felül kell vizsgálni, és amennyiben az a mellékletben meghatározott követelmények teljesítéséhez szükséges, módosítani kell.
            
            
               4. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Rendelkezéseit [a hatálybalépést 6 hónappal követő dátum]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.6.2.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        
                  
                     HL L 201., 2012.7.27., 1. o.
                  
               
               
                  
                     (2)
                  
                        Az Európai Parlament és a Tanács (EU) 2019/834 rendelete (2019. május 20.) a 648/2012/EU rendeletnek az elszámolási kötelezettség, az elszámolási kötelezettség felfüggesztése, a jelentéstételi kötelezettségek, a nem központi szerződő fél által elszámolt, tőzsdén kívüli származtatott ügyletekre vonatkozó kockázatcsökkentési technikák, a kereskedési adattárak nyilvántartásba vétele és felügyelete, valamint a kereskedési adattárakkal szembeni követelmények tekintetében történő módosításáról (HL L 141., 2019.5.28., 42. o.).
               
               
                  
                     (3)
                  
                        A módosított EMIR 4. cikkének (3a) bekezdése.
               
               
                  
                     (4)
                  
                        Lásd az EMIR Refit (11) preambulumbekezdését.
               
               
                  
                     (5)
                  
                        Lásd az EMIR Refit 2. cikke (2) bekezdésének c) pontját.
               
               
                  
                     (6)
                  
                        Lásd a módosított EMIR 4. cikke (3a) bekezdésének harmadik albekezdését.
               
               
                  
                     (7)
                  
                        
                  https://www.esma.europa.eu/press-news/consultations/consultation-draft-technical-advice-commercial-terms-providing-clearing
               
               
                  
                     (8)
                  
                        Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
               
               
                  
                     (9)
                  
                        A Bizottság (EU) 2017/589 felhatalmazáson alapuló rendelete (2016. július 19.) a 2014/65/EU európai parlamenti és tanácsi irányelvnek az algoritmikus kereskedést folytató befektetési vállalkozások szervezeti követelményeit meghatározó szabályozástechnikai standardok tekintetében történő kiegészítéséről (HL L 87., 2017.3.31., 417. o.).
               
               
                  
                     (10)
                  
                        Az Európai Parlament és a Tanács (EU) 2021/23 rendelete (2020. december 16.) a központi szerződő felek helyreállítására és szanálására irányuló keretrendszerről, továbbá az 1095/2010/EU, a 648/2012/EU, a 600/2014/EU, a 806/2014/EU és az (EU) 2015/2365 rendelet, valamint a 2002/47/EK, a 2004/25/EK, a 2007/36/EK, a 2014/59/EU és az (EU) 2017/1132 irányelv módosításáról (HL L 22, 22.1.2021, 1. o.).
               
               
                  
                     (11)
                  
                        Az Európai Parlament és a Tanács 2014/59/EU irányelve (2014. május 15.) a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról (HL L 173., 2014.6.12., 190. o.).
               
               
                  
                     (12)
                  
                        Az EMIR 39. cikkének (7) bekezdése.
               
               
                  
                     (13)
                  
                        A MiFID II irányelv 17. cikkének (6) bekezdése; a 6. sz. szabályozástechnikai standard 25. cikke.
               
               
                  
                     (14)
                  
                        A Bizottság 149/2013/EU felhatalmazáson alapuló rendelete (2012. december 19.) a 648/2012/EU európai parlamenti és tanácsi rendeletnek a közvetett elszámolási megállapodásokról, az elszámolási kötelezettségről, a nyilvános jegyzékről, a kereskedési helyszínhez való hozzáférésről, a nem pénzügyi szerződő felekről és a nem központi szerződő fél által elszámolt tőzsdén kívüli származtatott ügyletek tekintetében alkalmazott kockázatcsökkentési technikákról szóló szabályozási technikai standardok tekintetében történő kiegészítéséről (HL L 52., 2013.2.23., 11. o). Lásd a 149/2013/EU felhatalmazáson alapuló rendeletnek a közvetett elszámolási megállapodásokra vonatkozó szabályozástechnikai standardok tekintetében történő módosításáról szóló, 2017. szeptember 22-i (EU) 2017/2155 felhatalmazáson alapuló bizottsági rendelet (HL L 304., 2017.11.21., 13. o.) által módosított 2. cikk (1) bekezdését és 4. cikk (1) bekezdését.
               
               
                  
                     (15)
                  
                        A Bizottság (EU) 2017/2154 felhatalmazáson alapuló rendelete
                     a 600/2014/EU európai parlamenti és tanácsi rendeletnek a közvetett elszámolási megállapodásokra vonatkozó szabályozástechnikai standardok tekintetében történő kiegészítéséről (HL L 304., 2017.11.21., 6. o.).
               
               
                  
                     (16)
                  
                        HL L 201., 2012.7.27., 1. o.
               
               
                  
                     (17)
                  
                        Az Európai Parlament és a Tanács (EU) 2019/834 rendelete (2019. május 20.) a 648/2012/EU rendeletnek az elszámolási kötelezettség, az elszámolási kötelezettség felfüggesztése, a jelentéstételi kötelezettségek, a nem központi szerződő fél által elszámolt, tőzsdén kívüli származtatott ügyletekre vonatkozó kockázatcsökkentési technikák, a kereskedési adattárak nyilvántartásba vétele és felügyelete, valamint a kereskedési adattárakkal szembeni követelmények tekintetében történő módosításáról (HL L 141., 2019.5.28., 42. o.).
               
               
                  
                     (18)
                  
                        A Bizottság (EU) 2017/589 felhatalmazáson alapuló rendelete (2016. július 19.) a 2014/65/EU európai parlamenti és tanácsi irányelvnek az algoritmikus kereskedést folytató befektetési vállalkozások szervezeti követelményeit meghatározó szabályozástechnikai standardok tekintetében történő kiegészítéséről (HL L 87., 2017.3.31., 417. o.).
               
            
      
    ---documentbreak--- 
      
         
         
            
               MELLÉKLET
            
            
               1.Az ügyfélfogadási folyamat átláthatósága
            
            
               1.1.Az elszámolási szolgáltató honlapján közzéteszi a szerződéses feltételekről való megegyezéshez vezető folyamat és az elszámolási szolgáltatások operatív folyamatai létrehozásának (ügyfélfogadási folyamat) leírását. A leírás a következőket tartalmazza:
            
            
               (a)az említett folyamat különböző lépései;
            
            
               (b)az említett folyamat különböző lépéseinek tervezett ütemezése;
            
            
               (c)az elszámolási szolgáltatónak a leendő ügyfél által benyújtandó ajánlatkérési formanyomtatvány (a továbbiakban: ajánlatkérési formanyomtatvány) a 2. pontban foglaltak szerint;
            
            
               (d)a leendő ügyfél által az elszámolási szolgáltatónak az ajánlatkérési formanyomtatvánnyal együtt benyújtandó kulcsfontosságú dokumentumok.
            
            
               1.2.A leendő ügyfelek dönthetnek arról, hogy használják-e a 2. pontban meghatározott ajánlatkérési formanyomtatványt vagy bármely más formanyomtatványt.
            
            
               1.3.Az az elszámolási szolgáltató, amely úgy dönt, hogy az ajánlatkérésre válaszul nem ad ajánlatot, indokolatlan késedelem nélkül tájékoztatja erről a leendő ügyfelet.
            
            
               2.Ajánlatkérési formanyomtatvány
            
            
               2.1.Az ajánlatkérési formanyomtatvány a következőket tartalmazza:
            
            
               (a)a leendő ügyfélre vonatkozó információk:
            
            
               i.hivatalos név;
            
            
               ii.jogalany-azonosító (LEI);
            
            
               iii.a leendő ügyfél pénzügyi vagy nem pénzügyi szerződő fél-e, és a 648/2012/EU rendelet 4a. cikke vagy 10. cikke szerinti elszámolási kötelezettség alá esik-e;
            
            
               iv.tevékenységének ágazati besorolása;
            
            
               (b)azon dokumentumokra vonatkozó információk, amelyeket a leendő ügyfélnek a vevőfogadási folyamat részeként az elszámolási szolgáltató rendelkezésére kell bocsátania;
            
            
               (c)az érintett tőzsdén kívüli származtatott ügyletekre vonatkozó információk, beleértve azt is, hogy ezek az ügyletek a 648/2012/EU rendelet 4. cikke szerinti elszámolási kötelezettség alá esnek-e;
            
            
               (d)minden olyan információ vagy dokumentáció, amelyet a leendő ügyfélnek az elszámolási szolgáltató rendelkezésére kell bocsátania annak érdekében, hogy az elszámolási szolgáltató megalapozott és részletes ajánlatot tehessen a következőkről:
            
         
         
            
               i.az elszámolási szolgáltatás hatóköre a tőzsdén kívüli származtatott ügyleteket illetően;
            
            
               ii.díjak, költségek és árengedmények;
            
            
               iii.az (EU) 2017/589 felhatalmazáson alapuló rendelet 25. cikke szerinti értékelés eredménye;
            
            
               iv.a szerződéses feltételek;
            
            
               v.az elfogadott biztosíték;
            
            
               vi.az alkalmazandó levonások;
            
            
               vii.a megbízások elfogadására vonatkozó kritériumok;
            
            
               viii.az elszámolási szolgáltatások felfüggesztésének vagy a pozíciók felszámolásának vagy lezárásának feltételei;
            
            
               ix.az elszámolási szolgáltatások nyújtására vonatkozó megállapodás megszüntetésének feltételei;
            
            
               x.informatikai követelmények.
            
            
               3.A kereskedelmi feltételek közzététele
            
            
               3.1.Az elszámolási szolgáltató által a hiánytalan ajánlatkérésre válaszul adott ajánlat egyértelműen és strukturált módon tartalmazza a következőket:
            
            
               (a)a következő rendelkezésekben említett információk:
            
            
               i.a 648/2012/EU rendelet 38. cikkének (1) bekezdése;
            
            
               ii.a 648/2012/EU rendelet 39. cikkének (7) bekezdése;
            
            
               (b)azok a feltételek, amelyek mellett az elszámolási szolgáltató elszámolási szolgáltatásait kínálja, beleértve a leendő ügyfélre vonatkozó feltételeket is;
            
            
               (c)az elfogadott biztosíték;
            
            
               (d)az alkalmazandó levonások;
            
            
               (e)a megbízások elfogadására vonatkozó kritériumok;
            
            
               (f)az elszámolási szolgáltatások felfüggesztésének, illetve a pozíciók felszámolásának vagy lezárásának feltételei;
            
         
         
            
               (g)az elszámolási szolgáltatások nyújtására vonatkozó megállapodás megszüntetésének feltételei;
            
            
               (h)bármilyen alkalmazandó informatikai megoldás és követelmény.
            
            
               4.A kockázatellenőrzés értékelése
            
            
               4.1.Az elszámolási szolgáltató az (EU) 2017/589 felhatalmazáson alapuló rendelet 25. cikkével összhangban értékeli a leendő ügyfelet vagy meglévő ügyfelet.
            
            
               4.2.Az elszámolási szolgáltató tájékoztatja a leendő ügyfelet vagy meglévő ügyfelet a 4.1. pontban említett értékelés eredményéről.
            
            
               Amennyiben ez az eredmény negatív, az elszámolási szolgáltató kérésre tájékoztatja a leendő ügyfelet vagy meglévő ügyfelet a negatív értékelés fő okairól és az (EU) 2017/589 felhatalmazáson alapuló rendelet 25. cikkének (1) bekezdésében meghatározott azon kritériumokról, amelyek nem teljesültek.
            
            
               5.Kereskedelmi feltételek
            
            
               5.1.Az elszámolási szolgáltatások nyújtásának az elszámolási szolgáltató és az ügyfél közötti megállapodás szerinti kereskedelmi feltételeit írásban rögzítik, azok átláthatóak és hiánytalanok, és kiterjednek az elszámolási szolgáltatások nyújtásának valamennyi lényeges feltételére.
            
            
               6.Díjak és áthárított költségek
            
            
               6.1.A díjak, árak és árengedmények átláthatóak és objektív kritériumokon alapulnak.
            
            
               6.2.A kereskedelmi feltételek tájékoztatást nyújtanak az elszámolási szolgáltatás nyújtásával kapcsolatban az ügyfélre terhelt költségekről (áthárított költségek).
            
            
               6.3.A kereskedelmi feltételek egyértelműen meghatározzák az elszámolási szolgáltató és az ügyfél közötti megállapodás szerinti valamennyi díjat, árat, árengedményt és áthárított költséget.
            
            
               7.Elszámolási megbízások elutasítása, ügyfélpozíciók felfüggesztése, felszámolása vagy lezárása és felmondási idők
            
            
               7.1.Az elszámolási szolgáltató nem utasíthatja el az ügyfélnek a tőzsdén kívüli származtatott ügylet elszámolására vonatkozó olyan kérelmét (elszámolási megbízás), amely teljesíti az ilyen megbízások elfogadására vonatkozóan közösen elfogadott feltételeket és kritériumokat, kivéve, ha az elutasítás észszerű és kellően indokolt, amely esetben az elszámolási szolgáltató kérésre írásban tájékoztatja az ügyfelet az elutasítás okairól.
            
            
               7.2.Az elszámolási szolgáltató csak akkor függesztheti fel az elszámolási szolgáltatásokat, számolhatja fel vagy zárhatja le az ügyfél pozícióit, ha teljesülnek az ilyen felfüggesztés, felszámolás vagy lezárás közösen megállapított feltételei és kritériumai, kivéve, ha a felfüggesztés, felszámolás vagy lezárás észszerű és kellően indokolt, amely esetben az elszámolási szolgáltató kérésre írásban tájékoztatja az ügyfelet ennek okairól.
            
            
               7.3.Az ügyfelet legalább hat hónappal korábban tájékoztatják a következőkről, kivéve, ha a rövidebb felmondási idő észszerű és kellően indokolt:
            
            
               (a)az elszámolási szolgáltatások nyújtására vonatkozó megállapodás megszüntetése;
            
            
               (b)a feltételek minden olyan változása, amely lényegesen befolyásolja az elszámolási szolgáltatás nyújtását.